text: 許國榮，字允尊，南直隸蘇州府太倉州人。生平.二歲喪父，家絕貧，母朱氏育之。萬曆四十三年選工科給事中。時太監掌廠事，邏卒詗刺，中外目懾。又張彝憲總督戶、工兩部，凌部曹，國榮上疏極論，觸彝憲恨。未幾，外解鉛至，國榮監收，固中額，中人報闕少，激上怒，褫職。後七年，事白，起應天府照磨，量移光祿寺署丞，病卒。國榮在諫垣，章數十上，論復大寧，救罪謫諸臣，尤中事要。事母至孝，母性嚴，少不如指即詬誶，國榮長跪請，母色霽方起，以為常。與人交，有本末，周恤親黨，多待以舉火者。
metadata: erhwenkuo/wikipedia-zhtw
metadata: 許國榮
metadata: https://zh.wikipedia.org/wiki?curid=7522232